khistorydata/jeongjo-sjw-relations huggingface dataset:
정조 18년
李勉兢以兵曹言啓曰因開城留守李秉鼎狀啓本府太平館修葺時監董將校前五衛將折衝韓景禹折衝崔德元論賞一款令該曹照例稟處事判付內保釐重地體貌自別客使住接觀瞻所關而幾年頹圮之餘聞旣一新修葺守臣之勤勞可嘉看役人令該曹考例草記論賞以爲渠輩激勸之道事命下矣取考前例則公廨滿百間監董修繕者皆蒙加資之典矣今此韓景禹崔德元監董公廨之數至於二百餘間之多其餘墻垣改築石橋防川等役亦甚不貲考據前例似當施以加資之典而事係恩賞自下不敢擅便上裁何如傳曰加資今日政下批可也
정조 18년
李勉兢以備邊司言啓曰卽見全羅監司李書九狀啓則枚擧長城前府使金履鎬康津縣監李勉輝求禮縣監洪浩源古今島僉使李元翊牒呈以爲本邑鎭麥農稀少還分夥多每當捧糴之時輒有貿納之弊民情皆願換作而牟租相換亦多已例長城府常賑皮牟七千五百石康津縣常賑皮牟一千石求禮縣常賑皮牟一千三百石古今島常賑皮牟二百石特許作租待秋捧上事請令廟堂稟旨分付矣四邑鎭牟還數旣夥多憂在病民則民弊不可不念且道臣亦當料量而有此陳請竝依所請許施何如傳曰允
정조 18년
李勉兢以備邊司言啓曰卽見開城留守李秉鼎狀啓則以爲東作方殷農糧不足以例給還分之穀無以排巡繼糧本營泰安倉及中軍倉礪峴鎭倉留庫各穀限折半加分金川郡所管泰安倉北倉白川郡所管礪峴鎭倉留庫各穀特許盡分粘石屯倉留庫各穀限三分一加分事請令廟堂稟旨分付矣本府所管邑鎭穀簿自來不敷方農民食之艱可以想知竝依狀請許施而分給後數爻據實報來之意一體分付何如傳曰允
정조 18년
李勉兢以禁衛營言啓曰依草記批旨別監朴仁甲依更數各別嚴棍十度放送之意敢啓傳曰知道
정조 18년
尹行元以義禁府言啓曰全羅監司李書九狀啓內全州判官尹玄錫爲先罷黜其罪狀令攸司稟處事啓下矣尹玄錫今方待命卽爲掌囚之意敢啓傳曰知道
정조 18년
領議政洪樂性箚曰伏以臣受恩如天報答無地不計一身之衰癃不顧物議之嗤罵冒當不敢當之任于今歲將周矣尸素之歎瘝曠之罪日甚一日而貪戀寵祿怵畏義分黽勉蹲據不敢言私日夕兢懍罔知爲計今當木火交換之節風痰宿疾一倍陡劇胸膈之痞塞腰脚之麻痿俱係難醫而最是昏眩之症尤屬危惡頭目暈重神精迷遁視物無見對食忘味闔眼伏枕莫能轉側鍼藥罔效逐日添劇至於數日以來便作漫無省覺之人以此病狀當此鼎席不備之時獨忝首揆之重任無望廟務之堪承病裏惶阨實添一症私心之罔措賤疾之愈加固不足恤其於國計之茫無涯津何哉臣之病情若有一分可堪之望豈敢飾辭於天地父母之前欲占便宜之計自陷辜負之科哉昨伏承備局回啓明日內擧行之命而目下病勢如右所陳以今昏瞀之神識澌綴之氣息殆至東西莫辨晝宵難分雖尋常簿書之期會安能措手而開口哉成命之下此亦末由奉承未知從古以來曾有如此相臣否乎疾痛之極玆敢倩人構箚冒死呼籲伏乞聖明曲加憐察將臣議政之任亟許鐫免改卜賢德以幸國事仍勘臣罪以安賤分公私不勝萬幸取進止答曰省箚具悉卿懇滯務之許令在家稟覆可謂曲加體諒更安用辭爲卿須安心勿辭卽爲擧行仍傳于洪義浩曰此批答遣史官傳諭
정조 18년
甲寅四月二十二日辰時上御重熙堂京畿監司入侍時行都承旨鄭大容記事官鄭文始記注官安經心記事官吳泰曾京畿監司徐龍輔以次進伏訖上曰衿川官舍將於何日始役乎龍輔曰以再明日擇吉矣上曰材木何以區處龍輔曰貿取於水上沿邑今方流下計矣上曰不必張大此不過一時容接之處務從簡便爲可龍輔曰平丘倉役尙未訖工而聞已出代該驛察訪勢難付之生手合有變通之道矣上曰然則以他驛察訪改付標事分付銓曹賤臣承命出傳上曰畿內農形雨後何如云耶龍輔曰雨澤知時注秧得宜皆有大登之望云矣上命大容書公事判付訖仍命退諸臣以次退出
정조 18년
甲寅四月二十二日午時上御重熙堂右副承旨入侍時右副承旨洪義浩假注書曺錫中記注官安經心記事官吳泰曾以次進伏訖上命書榻敎曰未肅拜兵曹正郞改差義浩曰喬桐水使狀啓有書目題送之下敎矣言未及畢上曰防船之擅自發送罪固不輕臭載亦已多日而稽報亦甚可痛該水使所爲非但此事爲然迷劣憒憒多有可該而特以賑政未畢今姑參酌原狀啓還下送使之改修以送以此筵敎嚴辭題送於書目可也仍命退承史以次退出
정조 18년
行都承旨鄭大容坐行左承旨林濟遠坐直右承旨李勉兢坐左副承旨未差右副承旨洪義浩坐同副承旨兪漢寧坐直注書鄭文始仕一員未差假注書曺錫中仕直事變假注書尹致永仕
정조 18년
李勉兢啓曰大司憲李鼎揆執義洪樂淵掌令李日運李景溟持平崔守魯曺喜有俱在外監察茶時之意敢啓傳曰知道
정조 18년
李勉兢啓曰日次儒生殿講念後更稟事命下矣以何日爲之乎敢稟傳曰明日爲之
정조 18년
李勉兢啓曰日次儒生殿講明日爲之事命下矣處所以何處爲之乎敢稟傳曰便殿爲之
정조 18년
以成均館太學四學掌儀色掌殿講書啓傳于鄭大容曰已上應講今番則雖一吐誤讀一義錯對當別樣嚴處令泮長及試官知悉詣閤後捧自現講未熟者出送以除酬應而如是嚴飭之後有冒赴而講席栍紙則泮長難免其責以此預爲嚴飭分付
정조 18년
鄭大容啓曰卽者副校理崔獻重修撰韓光植謂有情勢陳疏徑出原疏纔已退却矣所當直捧禁推傳旨而此與無端徑出有異推考警責仍卽牌招入直何如傳曰允
정조 18년
鄭大容啓曰副校理崔獻重修撰韓光植牌不進罷職傳旨今方捧入而玉堂上下番俱空事甚未安校理張至顯副修撰成德雨竝卽牌招入直何如傳曰允
정조 18년
以副校理崔獻重修撰韓光植牌不進罷職傳旨傳于鄭大容曰只推
정조 18년
傳于鄭大容曰該房承旨遞差
정조 18년
傳于李勉兢曰小官義不敢怠慢況新進乎初八日行會尙不上來計其程道過限多日因渠兩人以致親試之不卽設行抄啓文臣柳台佐金熙洛令該府刻期拿處後草記
정조 18년
以忠淸監司李亨元狀啓華城門樓材木船運時差使員安興僉使王漢佐濫其隨率爲先罷黜其罪狀令攸司稟處水使李潤謙不卽禁戢其罪狀亦令廟堂稟處事傳于李勉兢曰該水使罪狀令廟堂草記稟處水使之罪何責邊將該僉使勿罷令道臣拿致從重決棍懲礪事分付
정조 18년
以黃海監司李泰永啓本罪人金載夏到配事傳于李勉兢曰放送
정조 18년
李勉兢以備邊司言啓曰忠淸監可李亨元狀啓該水使罪狀令廟堂草記稟處事命下矣取見其狀本則以爲華城門樓材木船運時水使李潤謙躬自入島旣知山直輩責供之弊視以前例不卽禁戢致此貽害之擧者誠爲可駭其罪狀請令廟堂稟處爲辭矣運材之際或慮一毫貽害聖念夙宵憧憧前後飭命何等申嚴則其在奉行之地孰敢不仰體至意俾除民弊而該水使李潤謙初旣不能操束鎭將任他帶隷之多率終又矇不禁察以致邑供之閱月支饋責出於山直誅求害歸於島民者萬萬痛駭李潤謙罪狀待畢運令該府拿問嚴勘何如傳曰允
정조 18년
兪漢寧以兵曹言啓曰同知中樞府事趙景蘭黃處長李英茂鄭延興文有慶徐命漢金旰鄭思謙蔡永昌朴重昌柳彦輝劉聖德金尙秋姜得取劉河濟曺潤寬鄭厚矯李寅亮李命天金宗鎭李普榮金時華閔行洙元珏李奎台李陽益李熙戴文鳳協盧仁亨李元根林光澤僉知中樞府事洪縉輔卞至獻南履基尹志嵩李濟安張奎明申命斗李世延李心玉任希百李聖臣李定濟金聲益林泰鎭李啓白姜浣張壽華金相勛李奉天李承遠李宇榮韓德壽禹師德柳燂李光逵申彦璋朴弼元李㰒趙彦暻柳植李希顔李世迪尹世欽趙奉玄韓德瑾俱以老病人或肅謝或在外未上來竝依例減下慶熙宮衛將柳明杓身病猝重勢難供職呈狀乞遞輪番之任不可久曠改差何如傳曰允
정조 18년
李勉兢以刑曹言啓曰因司鑰手本別監李命脩令攸司囚禁決杖六十放送不禁之司鑰行首別監亦爲決杖事命下矣依傳敎別監李命脩爲先囚禁後決杖六十度不禁司鑰趙得完行首別監馬繼祥各決杖三十度竝放送之意敢啓傳曰知道
정조 18년
義禁府啓目義禁府都事朴獻源原情云云傳旨內辭緣泛稱遲晩刑推得情何如判付啓除刑推議處爲良如敎又啓目司饔院奉事朴正圭原情云云傳旨內辭緣泛稱遲晩刑推得情何如判付啓除刑推議處爲良如敎又啓目全州前判官尹玄錫問目內辭緣泛稱遲晩刑推得情何如判付啓除刑推議處爲良如敎又啓目植松前萬戶金致潤海美前縣監申啓文金海前府使柳鎭琡龍宮前縣監金觀柱等原情云云金致潤段傳旨內辭緣泛稱遲晩刑推得情爲白乎矣柳鎭淑申啓文金觀柱等段傳旨內辭緣泛稱遲晩所當請刑爲白乎矣柳鎭淑曾經宣傳官申啓文曾經都摠經歷金觀柱曾經侍從勿爲請刑在載大典通編竝只議處何如判付啓依允金致潤段置亦爲除刑推議處明日開坐擧行待判下與諸囚仍卽照律以聞爲良如敎
정조 18년
敎江華留守曺允大書王若曰西淮保障政須管轄之才東洛居留宜𠯴廟堂之剡肆頒綸綍庸侈旌旄惟卿名閥偉姿淸朝雅望傳家文學早登瀛閣之選持論公平久佐銓司之席補綠綈於西邑未試全才陞赤芾於南宮將期大用眷彼沁都雄府實有海鎭重防臺隍枕水陸之交城塹作金湯之固鍊戈船於十堡樓櫓星馳輳漕舶於三途糒鍭山積風波晏息縱云四海昇平陰雨綢繆宜慮一朝緩急玆授卿以江華府留守兼鎭撫使卿其勉恢懋績祗服寵章宜思經遠之謨無負責成之意處留司而參廟略機務惟殷制戎閫而分民憂惠威竝擧荒頹墩堠勞宜效於膳修出入津關戒莫弛於譏詗自餘裁稟厥有典章於戲身作長城心懸宸極暇時裘帶非爲息偃之圖終日衣袽庶副委毗之眷行當召矣第往欽哉故玆敎示想宜知悉知製敎韓光植製進
정조 18년
甲寅四月二十三日辰時上御重熙堂右副承旨入侍時右副承旨洪義浩假注書曺錫中記注官安經心記事官吳泰曾以次進伏訖上曰日次殿講明日爲之今番儒生勸入後到記爲幾何使大司成知入賤臣承命出傳上曰濟州試券旣令印給矣如瓊林聞喜錄例以活字印出頒給物力則推來於戶曹自內閣爲之可也上曰李喆運今方在囚耶義浩曰方囚南間矣上曰令禁堂卽速收議以爲決處之地可也仍命退承史以次退出
정조 18년
行都承旨鄭大容坐行左承旨林濟遠坐右承旨李勉兢坐左副承旨未差右副承旨洪義榮坐直同副承旨兪漢寧坐直注書鄭文始仕一員未差假注書曺錫中仕直事變假注書尹致永仕
정조 18년
藥房副提調鄭大容啓曰伏未審日間聖體若何寢睡水剌之節何如臣率諸御醫趁早入診詳察聖候爲宜王大妃殿氣候何如惠慶宮氣候何如臣不任區區伏慮敢來問安竝此仰稟答曰知道慈殿慈宮氣候一樣卿等不必入侍矣
정조 18년
李勉兢啓曰明日殿座承旨當爲備員未差之代政官牌招開政差出待下批仍卽牌招何如傳曰前望單子入之待下批牌招察任
정조 18년
傳于李勉兢曰臨殿久矣酬應則一也明日次對進定於今日
정조 18년
李勉兢啓曰今日次對兩司當爲進參除在外外未肅拜人員竝卽牌招何如傳曰允
정조 18년
以獻納李貞運持平崔守魯牌不進罷職傳旨傳于李勉兢曰只推
정조 18년
以校理張至顯副修撰成德雨牌不進罷職傳旨傳于兪漢寧曰只推
정조 18년
李勉兢啓曰臣敬奉聖批馳往傳諭于南部會賢坊二間屛門契領中樞府事蔡濟恭所住處則今方造朝臣先爲入來之意敢啓答曰知道
정조 18년
李勉兢啓曰臣敬奉聖批馳往傳諭于南部會賢坊部越邊契議政府領議政洪樂性所住處則以爲積違文陛戀結之忱日夕耿耿今日日次候班特敎賓對固當竭蹶趨進仰覲耿光粗神情禮而病情危惡無望蠢動冒上箚本恭俟處分卽者承宣儼臨誕宣恩批軫念之至意諄復之誨諭旣勤且摯迥出尋常至有偕入之命驚惶感泣罔知攸措目下病狀若有一半分强策之勢敢不顚倒擔舁拚死承膺而頭目暈眩神精迷冒雖欲扶人轉動實無寸步致身之望恩諭之下末由趨簉臣罪至此尤合萬殞伏枕惶阨唯願遄被嚴譴云臣旣承偕入之命姑爲仍留之意敢啓答曰知道爾則始爲仍留待快差卽爲書啓遣御醫持藥物看病以來今日之欲見兩大臣非特爲見面而已事勢適會不得造朝差待後日爲可殿講及次對退行事分付亦以此批旨史官傳于領府事可也
정조 18년
醫官吳仁豐書啓領議政洪樂性病症看審則痰火上升頭目暈眩委頓床席昏瞀不省脈度微弱而浮數槪是元氣虛憊痰火闖肆之致主家方用調中君子湯此意詮次啓達傳曰更爲進去看病
정조 18년
李勉兢啓曰玉堂上下番俱空事甚未安校理張至顯副修撰成德雨旣有只推之命卽爲牌招入直何如傳曰允
정조 18년
以校理張至顯副修撰成德雨牌不進罷職傳旨傳于鄭大容曰只推
정조 18년
傳于鄭大容曰同副承旨入侍
정조 18년
傳于鄭大容曰明日當由逌瞻門展拜該房知悉
정조 18년
鄭大容啓曰明日展拜時承旨不可不備員而右承旨李勉兢偕來進去左副承旨未差之代前望單子入之始未批下矣何以爲之敢稟傳曰偕來承旨之姑爲入來旣有前例依此爲之可也
정조 18년
以忠淸水使李潤謙啓本華城樓材未運畢裝發事傳曰聞旣畢裝發可幸豈可以二株浮沈之未及搜拯以貽沿海民邑之弊乎卽爲撤拯事令廟堂三懸鈴知委留守及兩道道帥臣
정조 18년
洪義榮以吏曹言啓曰因濟州巡撫御史沈樂洙別單令吏兵曹草記回啓事命下矣取考別單則濟州生員吳霑頗有文識可謂島中之翹楚云而旣非行誼之表著宜無甄用之可論濟州判官洪履祚醇謹可尙有欠振刷下語之間貶褒相錯大靜縣監鄭運躋昨年大賑捐瘠甚少云則不可謂之純褒旌義縣監南涑出自侍從吏民拭目云則可知治績之未著而御史旣陞牧使來頭考績另行黜陟之意嚴飭分付旌義前縣監許曾以公廨修繕之勞已蒙加資之典前牧使李鴻運雖云釐弊別無事爲之可稱竝置之何如傳曰允
정조 18년
李勉兢以義禁府言啓曰因罪人李喆運事收議于大臣事命下矣領議政洪樂性以爲臣俄伏奉李喆運姜鳳瑞事獻議之命而果然目下病狀以昏眩之症末由條陳仰對略暴疾病實狀兼附貪墨之懲治城化之風敎則不可不嚴處之意矣伏承責敎截嚴有非臣子所敢承聞者伏地戰懍不知死所固宜泥首竢勘不敢晏然獻議重犯唐突之誅而震剝之極不暇他顧敢此冒死仰陳焉李喆運諸般穀取剩飢口加錄留庫穀不爲分給換色那移賑前後死亡一不狀聞等事及外此許多貪虐不法之狀俱在御史査啓之中者令該府逐條發問目嚴加盤覈至於姜鳳瑞職雖臺閣論劾城主大關風化況其言或爽實難免構誣則有不可以臺職有所饒恕而旣是言官則又不可直以土民按法照律宜有斟量輕重以敷敦俗之化於重溟之外而此則實非愚迷之見所可臆定者伏惟上裁云領中樞府事蔡濟恭以爲李喆運姜鳳瑞事臣之愚見與領相獻議少無異同不必架疊云矣大臣之意如此上裁何如傳曰依大臣議施行可也
정조 18년
洪義榮以義禁府言啓曰抄啓文臣柳台佐金熙洛竝拿處事傳旨啓下矣柳台佐金熙洛等俱在慶尙道安東地而姑未上來云發遣一羅將竝拿來之意敢啓傳曰知道
정조 18년
義禁府啓目粘連前萬戶金致潤前縣監申啓文前府使柳鎭琡金觀柱等亦還餉糴糶法意至嚴而過限不捧至於居末之境俱極痛駭以此照律何如判付啓依允又啓目粘連前判官尹玄錫亦道啓中屬公濫刑等諸般事件渠之所供雖爲發明不無苗脈兺不喩至於進上節扇之初不致謹老人官敎之不卽頒給營邑體統之無難虧損俱極痛駭以此照律何如判付啓依允又啓目粘連司饔前奉事朴正奎亦身爲捉魚官莫重進上乃以體小者監封事極痛駭以此照律何如判付啓依允又啓目粘連義禁府都事朴獻源亦閣臣還配文蹟未頒而下直單子徑先入呈雖緣生疎事極顚錯以此照律判付啓依允
정조 18년
司僕寺啓目粘連平薪所管大山梨園倉宅三牧場今審水軍換定外屬之本牧分良賤定爲牧子爲白乎旀京外軍丁之換定刊汰貢獻營納之全數省減大變通之事令道臣成出節目分上於道內營邑鎭當置諸處一件上送備局一件上送本寺以爲永久遵行之地事亦爲分付何如判付啓依粘連啓分付道臣使之遵此擧行爲良如敎
정조 18년
領議政洪樂性箚曰伏以臣素患風眩之患近益添劇頭轉眼暈長時昏仆若墜煙霧如沈醉夢神精莫能收拾省覺全然迷遁伏枕呻楚末由轉動今日藥院日次未能趨參以伸起居之禮方切惶隕之忱此際卽伏承賓對進定之敎聞命震懍罔知攸措目下病狀若有一分可强之望則屢承嚴敎之下何敢復犯違傲自速重戾而少有動作輒致暈倒數轉言語倍加昏瞀左右扶擁欲起還仆擔舁强進亦無其望成命之下承膺無路殆若頑如木石睯不知畏義分都虧尤添死罪伏地惶阨直欲鑽地而不可得玆敢倩人構箚冒死號籲伏乞聖明俯垂鑑憐亟降威罰遞臣之職勘臣之罪以肅朝綱仍許長暇俾得安意療治以延殘喘公私不勝幸甚取道止答曰省箚具悉卿懇聞卿暈眩越添無以自力赴公云爲之念之豈勝耿耿然此何時也上下阻隔機務委滯今日如是明日又如是如是度遣者是誠不可使聞賓對之進定豈特爲卿等出膺之地者也晩來所愼若可一分可强卽爲登筵仍傳于李勉兢曰此批答遣承旨傳諭與之偕入
정조 18년
領中樞府事蔡濟恭箚曰伏以臣罪大恩重薄竄旋宵重入國門瞻望象魏怳若天顔不違咫尺感激欣幸寸衷倍切雖卽日滅死復何餘憾此際伏奉明日殿講時命官之命臣語病枕蹶然而起曰君命召矣安敢俟駕而行乎徐又思之前日求對而終未蒙賜接今乃以命官召之是殿下不以大臣見待而特使之奉令承敎而止耳國家之設置大臣豈徒然哉夫大臣之任太上則宗社之安危繫焉其次則衮職有闕隨處補之若夫簿書期會都係末節況有口而不能開有手而不能措徒知奉令承敎之爲恭則特一使令之職國家設置大臣將焉用之而爲大臣亦豈不愧於聖人所云觚哉觚哉之譏哉臣雖萬萬無似顧其職則大臣耳腔血積沸之餘今旣借之以方寸之地若許臣盡言無諱則豈敢不披肝瀝血以盡臣分而近日以來下敎截嚴臣雖趨進於香案之前將不免囁嚅掩抑而退然則名以大臣當此之時不過裒然爲考官之首而已上所云扶宗社補衮闕之責固如是乎大臣以道進退道不行則身不可進矣玆敢短箚自列伏乞聖上亟降威罰勘臣慢命之罪以警具僚焉取進止答曰省箚具悉卿懇道豈有二岐予由本來康莊卿不率是反以爲恥辱到此我征爾邁之外更何言諭臨殿已踰數晷而卿之考官決難闊狹先遣承宣俾傳光景云爾仍傳于李勉兢曰此批答遣承旨傳諭與之偕入
정조 18년
甲寅四月二十四日未時上御重熙堂同副承旨入侍時同副承旨兪漢寧假注書曺錫中記注官安經心記事官吳泰曾以次進伏訖漢寧曰倭人答書契自禮曹當爲修送而時無參議故不得擧行云敢此仰達矣上曰禮曹參議前望單子入之待下批牌招察任可也出擧條仍命退諸臣以次退出
정조 18년
行都承旨鄭大容坐行左承旨林濟遠坐右承旨李勉兢坐直左副承旨未差右副承旨洪義浩坐直同副承旨兪漢寧坐注書鄭文始仕直一員未差假注書曺錫中仕事變假注書尹致永仕
정조 18년
上詣景慕宮入齋室後內閣政院藥房口傳問安答曰知道
정조 18년
李勉兢啓曰大司憲李鼎揆執義洪樂淵掌令李日運李景溟持平曺喜有在外持平崔守魯牌招啓辭未下監察茶時之意敢啓傳曰知道
정조 18년
傳于李勉兢曰出宮門路以協陽門爲之
정조 18년
鄭大容以奎章閣言啓曰奎章閣今夏孟朔大奉審及宙合樓修改時御眞移還奉後日爲之事命下矣令日官更爲推擇則今四月二十八日辰時移奉同日戌時還奉二十九日卯時移奉同日酉時還奉爲吉云以何日時擧行乎敢稟傳曰二十九日爲之可也
정조 18년
御醫吳仁豐書啓領議政洪樂性病症今朝更爲看審則脈度如昨一樣而昏眩之症似有分減之勢藥則調中君子湯今日又爲煎用而主家以爲珍劑恩頒已極感惶況太醫經夜相守尤切悚悶如添一病惟願遄還少便病心云而臣旣伏承更爲進去看病之命故姑爲仍留之意詮次啓達答曰晩後動靜更爲書啓
정조 18년
李勉兢以備邊司言啓曰卽見黃海監司李泰永狀啓則以爲本道還穀應分之數本自不敷輒請加糶已成近例且海延等六邑平山之兩坊饑口之還付者亦甚夥多道內會付穀折半留庫中限一萬石特許加分事請令廟堂稟旨分付矣賑後糶穀宜其難於排巡飢餘民情亦當切於望哺而今此一萬石加分之請不甚過濫依所請許施何如傳曰允
정조 18년
李勉兢以兵曹言啓曰濟州巡撫御史沈樂洙別單令吏兵曹草記回啓事命下矣取考別單則大靜居前五衛將李亨秀曾爲摹瑟鎭助防將時修築城堞公廨軍器竝爲修治云而書啓中雉堞之幾許公廨之幾間軍器之幾件竝不條列只言略干則其不能準賞典之數可知論賞一款姑置之州校前僉使洪受寬摹瑟鎭將出身金鍾輔泛稱爲人勤幹頗解軍務俱可任使云雖與論列才藝考據實蹟有異其在體聖朝柔遠人之德意不可無收用之擧待其前頭上京更觀其爲人相當職調用何如傳曰更以三人實蹟詳問該牧以加資除職本牧調用三岐分等論列指一狀聞後稟處可也
정조 18년
李勉兢以御營廳言啓曰今四月二十五日景慕宮展拜時依兵曹節目集春營入直軍四十名新營入直千摠李吉培領赴于訓鍊都監都領陣該入直哨官李光顯率該哨標下軍七名仍直東營入直軍三十名除出入直把摠李默運率領宮大門外把守而竝待標信擧行解嚴後各還入直之意敢啓傳曰知道
정조 18년
義禁府啓目司饔院奉事朴正圭矣身爲捉魚官莫重進上以體少者監封事極痛駭以此照律罪杖六十收贖奪告身一等私罪奉敎付過放送爲良如敎
정조 18년
又啓目植松前萬戶金致潤海美前縣監申啓文金海前府使柳鎭琡龍宮前縣監金觀柱等矣還餉糴糶法意至嚴而過限不捧至於居末之境俱極痛駭以此照律罪各杖一百收贖告身盡行追奪私罪奉敎依允爲旀申啓文柳鎭琡功減一等金觀柱議減一等爲良如敎
정조 18년
又啓目全州前判官尹玄錫矣進上節扇之初不致謹老人官敎之不卽頒給營邑體統之無難虧損俱極痛駭以此照律罪從重論杖一百收贖告身盡行追奪私罪奉敎依允功減一等爲良如敎又啓目禁府都事朴獻源矣閣臣還配文蹟未頒而下直單子徑先入呈事極顚錯以此照律罪笞五十收贖解見任別敍私罪奉敎依允功減一等爲良如敎
정조 18년
甲寅四月二十五日辰時上詣景慕宮展拜入侍時行都承旨鄭大容行左承旨林濟遠右承旨李勉兢右副承旨洪義浩同副承旨兪漢寧記事官鄭文始假注書曺錫中記事官安經心記事官吳泰曾一提學鄭民始檢校提學徐有防金載瓚檢校直閣徐榮輔南公轍待敎李存秀以次隨駕上具翼善冠衮龍袍乘輿出協陽門由建陽門弘化門入逌瞻門詣齋室降輿出東挾門詣板位行再拜禮入廟內奉審還御齋室少頃上出西挾門乘輿出逌瞻門入弘化門明政門永淸門交泰門還內後諸臣以次退出
정조 18년
行都承旨鄭大容坐行左承旨林濟遠坐右承旨李勉兢坐左副承旨洪義浩坐右副承旨兪漢寧坐直同副承旨李儒慶坐直注書鄭文始仕一員未差假注書曺錫中仕直事變假注書尹致永仕
정조 18년
兪漢寧啓曰大司憲李鼎揆執義洪樂淵掌令李日運李景溟持平曺喜有在外持平崔守魯牌招啓辭未下監察茶時之意敢啓傳曰知道
정조 18년
兪漢寧啓曰合辭許久闕啓事甚未安除在外外未肅拜兩司諸臺竝卽牌招何如傳曰允
정조 18년
鄭大容啓曰玉堂上下番俱空事甚未安副校理崔獻重修撰韓光植卽爲牌招入直何如傳曰允
정조 18년
傳于兪漢寧曰戶房承旨入侍
정조 18년
以獻納李貞運持平崔守魯牌不進罷職傳旨傳于兪漢寧曰只推
정조 18년
鄭大容啓曰校理張至顯副修撰成德雨旣有只推之命卽爲牌招以爲推移入直之地何如傳曰允
정조 18년
鄭大容啓曰校理張至顯副校理崔獻重修撰韓光植副修撰成德雨牌不進罷職傳旨今方捧入而玉堂上下番俱空已至多日事甚未安未差之代政官牌招開政差出待下批仍卽牌招以爲推移入直之地何如傳曰此啓辭還給傳旨亦爲勿施
정조 18년
傳于兪漢寧曰咸興判官當日辭朝
정조 18년
承旨前聖單子入之李儒慶落點
정조 18년
兵曹口傳政事以黃明浩爲所已萬戶
정조 18년
以黃海水使李海愚狀啓華城材緣木斫運時效勞人指名後錄沙格等蠲役事傳于洪義浩曰爲所重始此役而爲民弊費此心矣海湖兩西之中海先成功巡水兩裨賞加口傳下批後敎旨與有旨今日內成送土校旗鼓官出身黃明浩道內邊將中準瓜人作窠口傳差送事回諭俾聳不勤之湖西未輸之關東
정조 18년
以全羅監司李書九啓本罪人李肇源長興府到配事傳于兪漢寧曰不欺一夔足矣此足聳勸渠之處分到今別無所緊且渠則可惡而孝理之政宜推絜矩之義特爲參酌放送事回諭
정조 18년
以江原監司沈晉賢狀啓華城門樓所用材木裝發事傳于洪義浩曰雖爲所重有此許斫若或憑藉濫斫山麓之濯濯道伯在所嚴察而所耿耿者出浦役民或致妨農卿其着意嚴以副宵旰之思事回諭
정조 18년
李勉兢以禁衛營言啓曰日昨本營峭官差出時咸敬行之敬字誤以景字擬望受點矣莫重入啓望單矇不覺察如是誤書伏不勝惶恐而原單子中改付標以入之意分付何如傳曰允
정조 18년
兪漢寧以義禁府言啓曰因罪人李喆運事收議大臣草記批旨內依大臣議施行事命下矣依前下判付當爲嚴刑取招而今日卽下弦日弦望晦朔勿行拷訊載在大典通編待明日開坐擧行之意敢啓傳曰知道
정조 18년
兪漢寧以義禁府言啓曰全羅道長興府竄逐罪人李肇源到配啓本判付內特爲參酌放送事命下矣李肇源卽爲放送事分付該道道臣之意敢啓傳曰知道
정조 18년
甲寅四月二十六日辰時上御重熙堂戶房承旨入侍時同副承旨兪漢寧假注書曺錫中記注官安經心記事官吳泰曾以次進伏訖上曰下直守令入侍經心承命出傳與咸興判官南獜耉偕入進前奏職姓名上曰以朝家蔭補之政言之於爾家尤豈不念乎今番新除意亦有在爾之在南時未聞赫譽北關較閑於南邑下去善爲之毋負特畀之意可也七事宣諭竝除之仍命退諸臣以次退出
정조 18년
甲寅四月二十六日午時上御重熙堂同副承旨入侍時同副承旨兪漢寧假注書曺錫中記注官安經心記事官吳泰曾以次進伏訖上曰玉堂之逐日違牌殆近戲弄牌招啓辭還下傳旨勿施此後不敢違牌事分付命漢寧書公事判付訖仍命退承史以次退出
정조 18년
鄭大容啓曰來初一日輪對日次而景慕宮夏享大祭齋戒相値頉稟之意敢啓傳曰知道
정조 18년
李勉兢啓曰合辭許久闕啓事甚未安除在外外未肅拜人員竝卽牌招何如傳曰允
정조 18년
鄭大容啓曰今此端午帖製述人抄啓中時無職名人令該曹口傳付軍職何如傳曰允
정조 18년
李儒慶啓曰卽者校理張至顯副校理崔獻重修撰韓光植副修撰成德雨召牌之下屢度催促無意承膺事體所在誠極未安推考警責何如傳曰允
정조 18년
李儒慶啓曰以獻納李貞運持平崔守魯牌不進罷職傳旨傳曰只推
정조 18년
李儒慶啓曰大司憲李鼎揆執義洪樂淵掌令李日運李景溟持平曺喜有在外持平崔守魯牌不進監察茶時之意敢啓傳曰知道
정조 18년
傳于兪漢寧曰右副承旨入侍
정조 18년
以忠淸監司李享元啓本罪人宋景輝到配事傳于李儒慶曰放送事分付
정조 18년
以慶尙左兵使李禹鉉狀啓密陽居直赴會試人嚴而寬已有身故未及詳細修報至有此査實之境惶恐待罪事傳于李儒慶曰該倅聲績蔑如特以蔭補之意姑爲略之而尋常擧行有此不謹烏在其嚴科場奉朝令之義乎該府使趙觀鎭爲先從重推考此後隨處小心爲民殫誠無失戚畹本色事令道伯拔例嚴飭當該監兵使從重推考
정조 18년
醫官吳仁豐書啓曰嶺議政洪樂性病症今朝更爲看審則症狀脈度大體則比昨一樣而運動之際頭目之眩暈酬酢之時精神之昏瞀漸有差勝之望所服藥則主家以涼劑之過用爲悶調中君子湯前方中去黃連連爲煎用之意詮次啓達傳曰聞有差勝之節殊甚爲幸更加着意不離看病
정조 18년
李儒慶以義禁府言啓曰抄啓文臣柳台佐金熙洛令該府刻期拿處後草記事命下故曾已發送羅將矣金熙洛今方上來自現爲先拿囚之意敢啓傳曰分揀放送可也
정조 18년
傳于鄭大容曰抄啓文臣中在外者今已齊到親試明日爲之
정조 18년
鄭大容啓曰抄啓文臣親試明日爲之事命下矣處所以何處爲之乎敢稟傳曰便殿爲之儒生日次殿講亦於明日爲之處所親試處所爲之次對亦令來會
정조 18년
李儒慶啓曰明日次對兩司當爲進參除在外外未肅拜人員竝待開門牌招何如傳曰允
정조 18년
鄭大容啓曰假注書曺錫中身病猝重今姑改差何如傳曰允
정조 18년
李勉兢啓曰事變假注書尹致永身病猝重今姑改差何如傳曰允
정조 18년
假注書曺錫中改差代以李允謙爲假注書事變假注書尹致永改差代以韓致重爲事變假注書
정조 18년
鄭大容以奉常寺都提調意啓曰今此景慕宮夏享大祭時典祀官例以本寺判官差送而有闕之代自辟望纔已越送吏曹矣令該曹口傳差出何如傳曰允
정조 18년
吏曹口傳政事以柳師模爲奉常判官以柳頤玄爲左通禮
정조 18년
禮曹啓目粘連敬順王廟移建日字令道臣從便擇日後錄諸條一依崇德殿崇義殿例參酌磨鍊參奉帖文依前擧行何如判付啓依回啓施行爲旀廟宇改建影幀移摹後依道狀卜日下送香祝祭文卿其撰進昔我肇慶廟役完慶科其後事面之尊重自有別焉參奉段令吏曹給帖事分付爲良如敎
정조 18년
備邊司啓目粘連法聖等漕船十隻致敗該僉使趙𡹘段處分已下今不敢更論各船都沙工令該道一倂嚴刑遠配格軍監色嚴刊懲勵放送差使員古群山僉使徐命漸水護怠慢南平前縣監金獜淳法外濫載之罪竝令該府拿問嚴處雖以道臣言之特敎行査事體嚴重而只憑船格之粧撰無一情節之鉤得者揆以道理極爲駭然該道臣李書九施以削職之典何如判付啓竝只依允爲旀十船萬包之臭載不可直諉之於風勢裝不如式發不以時兺除良利處不知足險處不知懼致使粒粒辛苦之物竟歸烏有且其搜拯之役動費旬餘民邑疾首魚龍失所加之全眛因俗之治反使姦僞得售一則領運鎭將之罪二則領運鎭將之罪古人所謂風利不得泊者豈必眞箇不能制樓船而然哉特欲聲言軍勢賈勇士氣渠敢不知形便有若乘勝長驅者節節可駭昔於丁亥湖南如許之事旣遣繡衣旋下古聖敎諄諄處分嚴明是豈非今日之所當仰述者乎然於今番御史之姑不差送事情之易曉差間於丁亥是如乎其欲懲礪莫過鎭將法聖僉使趙肇待其竣納令道臣大張威儀嚴棍二十度降定漕卒爲旀不知分於渠何責而以邑校爲此鎭出於奬勞之擧則醉不董督臥不往救道伯請律豈甚太歇古群山僉使徐命漸亦令道伯嚴棍卽其鎭充軍爲旀該道臣削職事段道伯體重事件且異於年前湖西宜遵丁亥勿論之例論罪一款特爲分揀使之另究滋奸之由細講杜弊之方以救一分補愆之道事嚴飭爲良如敎
정조 18년
義禁府啓目前牧使李喆運口招云云繡啓內辭意發問目嚴刑逐條盤覈則許多罪犯箇箇遲晩是白遣至於飢口死亡事段置渠亦不敢發明是白乎矣但繡啓中以實饑故爲三百四十餘口而渠則以一百三十餘口納招究厥情狀極爲痛惡加刑取服何如啓觀此其矣所供民口之顚壑無論因癘因饑分明有是事乙仍于渠亦百餘三百餘口之間執以爲相左之端而亦不敢以無是全然發明則渠之罪犯果何如設令箇箇患癘若能濟其飢而救其病闕數豈如彼夥然乎特遣御史涉海按査其所條列若是明白使辛勤船粟夙宵耿耿之爲民苦心畢竟不得下究者渠之罪可謂罔赦外此賑餘之移充於臭載及自備等種之法外冒禁猶屬於薄物至於蠲鰒之特恩曰以莫知全事剝割者節節痛惡一次例訊而止何以懲後而戢他乎況旀一邊設祭於顚壑之數一邊使李喆運脫出獄門揚揚如無故則亦可曰國有法乎待考訊限滿更加各別嚴刑絶島限己身減死定配以謝耽羅籲無從之情爲良如敎又啓目孟山前縣監徐潤璞原情云云傳有內辭緣泛稱遲晩刑推得情何如啓除刑推考律勘放爲良如敎
정조 18년
洪義浩以義禁府言啓曰時囚罪人徐潤璞原情公事判府內除刑推考律勘放事命下矣徐潤璞傳旨內舊還上全未捧拿處罪取考律文則大典通編倉庫條有曰還上未準捧居末者拿問大明律制書有違條有曰凡奉制書有所施行而違者杖一百大典通編推斷條有曰犯私罪杖一百決杖告身盡行追奪雜令條有曰王府決杖者代以金贖矣徐潤璞杖一百收贖告身盡行追奪放送何如傳曰允如有功議各減一等可也
정조 18년
領議政洪樂性箚曰伏以臣日昨賓對有命而狗馬賤疾萬無自力之勢冒陳短箚伏地俟譴及承恩批至有承宣偕入之命感惶萬萬宜卽竭蹶而實緣病勢末由蠢動猥上附奏益添死罪不惟嚴誅之不加乃反殊渥之特侈承宣仍留御醫頒劑積罪如山受恩如天伏枕攢祝汗淚交逬況特敎次對緣臣之病又致退行聖上臨軒虛佇諸宰會且歸矣國體由臣而屑越朝儀由臣而顚倒此莫非臣辜恩慢命之罪也病裏悚感尤無所容措幸賴聖念之診恤危劇之狀漸向差減一兩日之內雖不得灑然祛體庶幾有拚死舁進之望負罪賤臣猥藉恩數偃處還息不念轉動實非義分之所敢安惶怩之極不暇他恤竊擬竢命趨造粗伸戀結之忱仰請逋慢之誅而此時王人之信宿陋處尤切不安伏乞亟命召還俾恩禮無至瀆褺病心從便調息千萬幸甚取進止答曰省箚具悉卿懇遄獲勿藥爲卿深喜況欲俟命造朝朝體自此庶有整飾之望尤非細幸時雨曰若詰朝晴曝若因報收雖於明日卽當臨殿卿須勿辭加攝承宣御醫姑爲召還俾便卿心仍傳曰此批答遣史官傳諭于領議政
정조 18년
甲寅四月二十七日辰時上御誠正閣右副承旨入侍時右副承旨兪漢寧假注書曺錫中記注官安經心記事官吳泰曾以次進伏訖上曰左承旨左副承旨入侍出榻敎又敎曰下直守令入侍出榻敎賤臣承命出傳與行左承旨林濟遠右副承旨洪義浩同副承旨李儒慶全州判官沈鉁偕入上曰守令進前鉁進奏職姓名上曰密陽遞來後初除外邑乎鉁曰然矣上曰下往善爲之命承旨除七事宣諭濟遠傳諭訖上命先退上曰敬順王畫像修摸事頃於前慶尹李益運入侍時言及矣左承旨亦曾經慶尹矣須書報嶺伯可也濟遠曰嶺伯狀啓已有移摸之言矣上命義浩書狀啓回啓濟遠曰畫像移摸時加出一本使之上送何如上曰李命聖方爲嶺南察訪使之摸出而亦出一小本奉來京中好矣上曰宋尹兩畫像予得置方欲粧帖矣尹畫像人皆或以爲體小以予觀之甚魁偉矣許穆畫像亦欲得見同副傳此意于領府事使之求得以來也上曰同副初自三水來邑弊民瘼何如儒慶曰鹿茸一節爲大弊當供獻之時審藥輩專事操縱其弊不少若不由審藥直納內局則似好矣上曰此外又有何弊端儒慶曰別無大段弊矣上命義浩書傳敎曰耽羅賓興錄二件內入西庫三件五處史庫各一件全羅監營全州鄕校濟州三邑及三邑鄕校各一件內閣外閣外奎章閣玉堂成均館各一件試官對讀官試所承旨較正閣臣及抄啓文臣崔光泰權悛吳泰曾趙萬元徐俊輔柳遠鳴姜俊欽黃聖天李東萬監印抄啓文臣二人各一件完伯濟州三邑守令各一件濟州文臣二人各一件入格儒生二十一人各一件賜給仍命退承史以次退出
정조 18년
行都承旨鄭大容坐左承旨未差右承旨李勉兢坐直左副承旨洪義浩坐直右副承旨未差同副承旨未差注書鄭文始仕一員未差假注書李允謙仕直事變假注書金熙洛仕
정조 18년
鄭大容啓曰假注書李允謙事變假注書韓致重時無職名令該曹依例付軍職冠帶常仕何如傳曰允
정조 18년
李勉兢啓曰卽者中樞府錄事來言領府事蔡濟恭退自筵席卽爲出城云係是大臣去就敢啓傳曰卿何若是收禁二字之今筵得以開口出於禮待卿等之意予之敬大臣於是乎至矣盡矣況講席方開卿則卽爲出城抑何意也爲卿惑焉玆遣史官問卿行止仍傳斯速入城之意卿其卽爲入來事遣史官傳諭與之偕入
정조 18년
韓致重奉命代以金熙洛爲事變假注書
정조 18년
吏曹口傳政事莊陵參奉李彬
정조 18년
洪義浩啓曰領議政洪樂性有稟達事來詣請對矣傳曰入侍
정조 18년
洪義浩啓曰新拜右議政李秉模時在平安監營任所上來事依例遣史官傳諭上來時給馬事本道監司處下諭何如傳曰允當有敦諭更送史官有煩廚傳之弊史官姑留待敦諭書下持去事分付
정조 18년
備邊薦望以金思穆爲平安監司
정조 18년
洪義浩啓曰玉堂上下番俱空事甚未安校理張至顯副修撰成德雨卽爲牌招今日政新除授玉堂待下批一體牌招以爲推移入直之地何如傳曰允
정조 18년
吏曹判書前望單子入之李致中落點
정조 18년
以吏曹判書李致中再牌不進推考傳旨傳于洪義浩曰更爲牌招
정조 18년
傳于洪義浩曰吏曹判書更爲牌招
정조 18년
有政吏批判書李致中牌不進參判丁範祖在外參議金履翼左副承旨洪義浩進啓曰判書李致中牌招不進參判丁範祖在外小臣獨政未安何以爲之敢稟傳曰只出緊任以權裕爲大司諫鄭最成爲持平沈鏗爲獻納徐有鍊爲副校理柳焵爲刑曹參判鄭益祚爲左尹許晊爲掌樂正丁載運爲交河郡守右議政單李秉模承文都提調單李秉模平安監司單金思穆禮曹判書閔鍾顯仍任事承傳
정조 18년
兵批判書鄭昌順進參判洪聖淵病參議朴聖泰入直參知尹長烈病右承旨李勉兢進以李在學爲副摠管鄭來升申惠周爲宣傳官李東鉉爲守門將河福彦慶熙將安景祐爲龜山僉使三千里權管單具鳴國任尙珍爲彌串僉使李馥恒洪是浩金萬章金重彩閔師宣鄭東煜李德普嚴桓鄭辰燁李俊迪田禳虎朴世根片重源鄭壽國權順經李英榦爲同知李潤德愼永萬李春培金鍊剛李允奎申彦章朴仁恒鄭東斌金振瑢爲僉知副護軍申暹副司直洪良浩徐有臣閔台爀副司正李允謙韓致重以上竝單付
정조 18년
傳于洪義浩曰平安監司入侍
정조 18년
備忘記平安監司金思穆下直長弓一張長箭一部筒兒一箇賜給
정조 18년
以副校理徐有鍊副修撰成德雨牌不進罷職傳旨傳于李勉兢曰只推
정조 18년
傳于李勉兢曰今日三司事欲聲言則又將爲一番風波且觀諫長等所爲則無足責備只以許遞無㾗彌縫之餘今忽以初未嘗分明發自其口眞箇徹于上聽之一張擧條曰以改措語之啓無批答書入又以一張稱以收禁事所懷無批答亦爲書入而瞰承宣之未及歸院潛納于四仙閣此非臺啓卽投書也往古來今寧有如許格例乎苟欲禁令無拘筵敎不顧則豈有不可爲之事不可發之啓乎以不治治之筵席之着帽出去已可謂倖逭則追後擧措不可以無足責又略其投其草之罪無簡通擧條草潛投堂后之兩司諸臺濟州牧爲先勿限年投竄勿揀赦典今日事其間事勢承旨果瞹眛而不能預禁於未然之罪焉敢免乎不可以自從下土未聞筵敎有所屈法姑從末勘該房承旨湖沿定配試所進去及交遞外在院承旨等雖非該房熟知事實則若論不能檢飭罪浮於該房湖沿亦爲定配事分付
정조 18년
事變假注書韓致重書啓臣敬奉聖敎馳諭于西部龍山坊兄井契領中樞府事臣蔡濟恭所住處則以爲臣於朝者幸借方寸之地略陳匡救之忱而以其不敢涉禁心雖沬血言實含糊上而負國下而負心論其不職之罪合被重誅而聖度天大酬酢如響俯伏承聆感淚自逬第於三司合啓謄布朝紙之事崇聽愈邈終不以臣言爲可竊念人臣之義於忠逆義理大關頭言旣不用感回無路則惟當以去就爭之臣於是未暇顧講席方開逬伏禁門仍向江郊此雖出於匹夫之志自處以難奪擅行之罪金木猶輕卽者史官踵至傳宣聖諭十行辭旨丁寧諄複且感且惶措躬無所臣若有一分轉動之勢則恩諭之下敢不卽地奉承而義理未神之前雖萬被誅戮不可蠢動瞻望宸極惟願遄死而已云矣臣旣承偕來之命姑爲仍留之意敢啓傳曰知道安心入城事更爲傳諭期於偕入
정조 18년
傳于洪義浩曰今日應製表券飭禁何如猶不率敎句作多拔之於等字文理可意竝置落科後勿如是之意嚴飭其中長句之二句以上犯禁令泮長施罰嚴飭
정조 18년
洪義浩以吏曹言啓曰卽接通禮院所報則明日殿座時左通禮不可不備未差之代卽速變通云矣左通禮未差之代口傳備擬以入之意敢啓傳曰知道
정조 18년
洪義浩以司饔院提調之意啓曰年前以嶺南之海衣魚物湖南之魚卵必以本體封進事定式行會矣卽見全羅道封進物膳魚卵又以雜卵湊合混成色品極爲不佳定式頒下累年遵行之餘忽又不遵朝令復踵前習者其在事體萬萬駭然物種雖已捧上封進而該道之臣難免不察之失爲先從重推考此後則一遵定式毋敢違越之意別爲嚴飭何如傳曰允
정조 18년
李勉兢以義禁府言啓曰前大司諫李敬一前獻納李貞運前持平崔守魯濟州牧爲先勿限年投竄勿揀赦典事承傳啓下矣李敬一李貞運崔守魯等全羅道濟州牧勿限年投竄而以承傳內辭意具罪目依下敎發遣一書吏卽爲押送配所之意敢啓傳曰知道
정조 18년
李勉兢以義禁府言啓曰時囚罪人徐潤璞杖一百收贖告身盡行追奪照律草記批旨內如有功議各減一等可也事命下而徐潤璞無功議云矣敢啓傳曰知道
정조 18년
李勉兢以義禁府言啓曰因全羅監司李書九狀啓備邊司回啓內南平前縣監金麟淳法外濫載之罪令該府拿問嚴處事允下矣金麟淳今方待命卽爲拿囚之意敢啓傳曰知道
정조 18년
敎平安監司金思穆書王若曰久叨東銓之樞要令譽已著方揀西路之屛翰重任特毗敷予十行煩卿一出眷玆關西重地最冠海東諸藩遠聖人數千年不墜八條遺敎按雄州四十府尙傳四郡舊臺江山之勝人物之蕃允爲八方都會冠蓋所湊財貨所聚實是一路關防奸僞日增蓋緣錢穀之爲弊民生漸瘁久致衣袽之或疎苟非良千石之才曷膺宣四方之責歷數邇列最難其人惟卿元舅胄孫賢卿肖子家規本是謹拙在先朝屢勤褒嘉心事亦自坦夷至寡躬不替嚮用歷試觀風之任素知才識之剛明早躋卿月之班蓋取器宇之端雅以九卿而出守華府庸嘉園寢之盡誠長六官而進掌銓衡能副朝家之委畀玆授卿以平安道觀察使兼兵馬水軍節度使都巡察使管餉使平壤府尹卿其祗服寵命益殫乃猷黜陟惟在公心盍勉澄淸之道廉愼自是本色可見節損之方惠澤旁流宜體九重之宵旰積弊竝祛何難萬民之息蕃陰雨綢繆之謨必取武技繭絲保障之術實貴人和自餘稟裁厥有典憲於戲金甌纔下於舊伯政愼代斲之才玉節聊畀於崇班毋負委寄之恩故玆敎示想宜知悉知製敎李庚運製進
정조 18년
日次儒生殿講時上齋生製述御考榜賦三中一生員朴宗羽年五十本潘南居京父正郞麟源給二分三中進士河瑞復年六十本晉州居江陵父通德郞起龍給一分三下進士沈厚鎭年四十一本靑松居水原父正言重奎進士金秀臣年四十三本安東居廣州父學生星漢進士李日煒年五十四本全州居鎭川父進士亨植以上各紙一卷次上生員李復性年四十五本廣州居天安父學生鉉周生員李厚延年四十五本延安居京父通德郞祉錫進士李顯文年六十三本全州居淸州父學生沃夏進士許綜年六十六本金海居延豐父生員涑生員宋柙年四十四本礪山居平山父學生濟時生員姜鳳周年三十八本晉州居利城父幼學泰翕進士洪始傑年三十三本南陽居陽城父幼學綎生員黃仁紀年四十八本昌原居京父大司諫榦進士李基弘年四十六本廣州居京父同知尙琦生員權丕應年四十一本安東居京父通德郞若性以上各筆二枝墨一笏箋倍畫三下一進士李始源年四十二本延安居京父司直敏輔給二分三下生員鄭遂龜年四十五本河東居扶餘父僉知師赫給一分草三下生員金相穆年三十七本光山居洪川父令說擇進士趙學春年四十本林川居京父幼學德泂進士金明淳年三十六本安東居京父學生履慶生父牧使履基
정조 18년
御題醉太平賦生員朴宗羽三中一黃流湛以瑟瓚覿者醉於顒卬騰華謠而洋溢侑衢樽而薰濃初筵闌以需雲還有象於無象紛旣樂此聖德所以醉者太平周宮闢以火釀盎太和而同囿格神明於翠鬯澹氣味於玄酒金膏溢以玉燭宛唐虞之三杯穆將愉兮曾孫飽君餘於行葦籩豆靜而有踐觥籌錯而交酬杯心濃而㶑灔挹聖化而注玆祈黃耉以大斗樂意融於上下歈天保而一獻替善頌於九如思盛禮之仰酬佇茀祿之是遵心奚止於愛君化實深於入人登春臺而誰導躋壽而疇因三階晏以化日醉幾人於一堂春四海而一解觴萬年而長傾歌湛露以厭厭庶不醉而無歸迎薰風而纈眼仰虛雲而登謠與俱化於順帝渾不省其在我樂莫樂兮今夕聊以醉此升平旣考朗於令德所醇濃於至象騰遐頌於箕疇藹和氣於豳觥接杯酒之殷勤爛雲漢之昭回陶然醉於化中嗟帝力之何有神化蕩而窅漠王者民而皡皡香瀲瀲而入髓散無聲於春風繽一酌而一頌龢八章而洋洋何莫非夫聖恩不在酒而在化臣拜手而獻賦繼遺韻於周詩
정조 18년
御題擬齊閭丘老人謝於出獵社山之日諭以願請先生爲相箋進士李始源三下一無以我老耋也敢效進三言之忱將加齊卿相焉猥荷宅百揆之諭言何足聽感極首稽伏念臣壽域雖氓閭丘賤跡百年享耕鑿之樂生老太平一國興悌讓之風欣覩至化屬聖后以一豫爲度而微臣效三條之言選循良而法度平斯有俾壽昌之效振貧乏而少長敬是謂旣富敎之方荷隆私於蠲除非無再斯可之澤徼衆福於敷進猥進三其善之要第玆愚說之妄干難望聖心之默契當衆民之齊拜自慙所撰之獨殊愧野老之無知焉有嘉言之仰補仰渭川一獵之擧縱切贊晠化之誠匪莘野三聘之賢曷期進崇秩之寵不料瞽言之上格遽承寵命之特紆嘉乃言不忘旣示槪衷之意吾之相已定至欲擧國而聽蓋愚臣敷袵之辭謂有效一得之美故重宸虛襟之念爰侈冠百僚之榮上雖勤願安承之音臣實多焉用彼之愧偕父老於野外不過微悰之仰陳足賢彦於廷中何安賤品之崇擢跡同麥丘之敷對縱荃心之有孚事異傅巖之登庸詎菲才之敢冒玆蓋伏遇我后山東强國天下賢王簡良振窮政化懋愛民之要正風敦俗治敎先推己之方遂推鴻私亦及駑質臣敢不俯竭微悃仰答隆恩乏奇謨於裨治縱愧咨詢之渥頌聖澤於沐化庶殫歌詠之忱
정조 18년
甲寅四月二十八日申時上御誠正閣平安監司入侍時左副承旨洪義浩記事官鄭文始記注官金良倜記事官吳泰曾平安監司金思穆以次進伏訖上曰以卿地處也才諝也必善爲之以副朝家委俾之意至於江界戶蔘實爲痼弊今番之特送鎭將以侍從近侍意有在焉玆城近處亦可通用則非不好也此旣非朝令則列邑愚氓之相與趨逐靡室靡處者宜加禁戢大抵威生於廉卿其務之也仍命宣諭訖命退諸臣以次退出
정조 18년
行都承旨鄭大容坐直左承旨未差右承旨李勉兢坐左副承旨洪義浩坐直右副承旨未差同副承旨未差注書鄭文始仕直一員未差假注書李允謙仕事變假注書金熙洛仕
정조 18년
藥房提調洪檍副提調鄭大容啓曰伏未審夜間聖體若何寢睡水剌之節何如臣等率諸御醫趁早入診詳察聖候爲宜王大妃殿氣候何如惠慶宮氣候何如臣等不任區區伏慮敢來問安竝此仰稟答曰知道慈殿慈宮氣候一樣卿等不必入侍矣
정조 18년
李勉兢啓曰大司憲李鼎揆執義洪樂淵掌令李日運李景溟持平曺喜有俱在外持平鄭㝡成牌招啓辭未下監察茶時之意敢啓傳曰知道
정조 18년
以禁衛營習陣單子傳于李勉兢曰後日次爲之
정조 18년
以領議政洪樂性初度呈辭傳于洪義浩曰封還
정조 18년
鄭大容啓曰端午帖製述官旣已抄啓矣大提學洪良浩待明朝牌招以爲出韻科次之地何如傳曰允
정조 18년
鄭大容以奎章閣言啓曰奎章閣御眞孟朔奉審無頉而仍爲移奉于書香閣閣內諸處修改後還奉于奎章閣奉謨堂紗籠簾帳亦爲新排之意敢啓傳曰知道
정조 18년
李勉兢以義禁府言啓曰前同副承旨李儒慶湖沿定配前行左承旨林濟遠前右副承旨兪漢寧湖沿亦爲定配事承傳啓下矣李儒慶忠淸道洪州牧林濟遠德山縣兪漢寧沔川郡定配而以承傳內辭意具罪目依例發遣府書吏押送于各其配所何如傳曰允
정조 18년
行都承旨鄭大容坐直左承旨未差右承旨李勉兢坐左副承旨洪義浩坐直右副承旨未差同副承旨未差注書鄭文始仕一員未差假注書李允謙仕直事變假注書曺錫中仕
정조 18년
李勉兢啓曰大司憲李鼎揆執義洪樂淵掌令李日運李景溟持平曺喜有在外持平鄭最成牌招啓辭未下監察茶時之意敢啓傳曰知道
정조 18년
李勉兢啓曰事變假注書金熙洛身病猝重勢難察任今姑改差何如傳曰允
정조 18년
傳于鄭大容曰禮房承旨馳詣宗廟景慕宮奉審摘奸以來
정조 18년
傳于鄭大容曰京畿監司入侍
정조 18년
傳于鄭大容曰都承旨入侍
정조 18년
金熙洛改差代以曺錫中爲事變假注書
정조 18년
洪義浩啓曰吏曹判書李致中參議金履翼牌不進推考傳旨及罷職傳旨今方捧入而開政有命特敎申飭之下如是違牌事甚未安判書更卽牌招何如傳曰允
정조 18년
以吏曹參議金履翼牌不進罷職傳旨傳于洪義浩曰只推
정조 18년
傳于洪義浩曰政官牌招開政隨牌輒違處義過矣人言宜付無辨特點亦有意焉則除拜之後尙無動靜事體所在不可無飭吏曹判書李致中推考申飭行公
정조 18년
傳于鄭大容曰端午帖借書文臣竝推考
정조 18년
李勉兢以備邊司言啓曰端午在近各陵寢祭官當爲差遣而侍從罷散甚多無以分排云在前如此之時亦有請敍之規矣堂上堂下侍從違牌坐罷人員竝爲敍用令該曹口傳付軍職何如傳曰允
정조 18년
李勉兢以壯勇營言啓曰本營夏等試射時將校軍兵等各技優等人別單書入之意敢啓傳曰知道
정조 18년
領議政洪樂性箚曰伏以臣於再昨强疾登對天威咫尺怵畏義分兼以病情神昏氣短滿腔血懇百未一暴僅以荒拙數語粗神匡救微忱自顧慙惶無地自容何幸聖度如天卽許允可第一奏前後過擧不忍承聞之敎竝示悔悟則聖敎若曰已諭卿以漱滌何啻悔悟之示意也第二奏收還禁令俾開言路則聖敎若曰公議付之三司大哉王言如綸如綍臣仰之若日月信之若金石竊以爲繼自今聖上無過中之擧非常之敎三司伸共公之論五字刀削而宗社之福臣民之幸莫有京於此也欽頌攢祝不勝忭賀及夫筵退之後言路之不得開恢依舊是禁令後擧措臣誠不能無憾於天地之大也開言路付之公議之聖敎果安在哉由是公議不付於三司而言路從而壅閉則當日安危憂虞已無可言而亦垂法訓於萬世之道哉如臣無似忝居相職衮闕莫補國勢未扶結舌袖手罪積如山何敢自處以大官開口論事而第臣旣親承明敎矣不終日而復見此過中之擧愕眙焦迫不敢泯默復伸前說仰冀察納伏願聖上念列祖艱大之投擧國神人之望以信法言以光聖德焉仍念臣之自來衰癃又添新症已蒙聖鑑不敢縷縷煩瀆而筵席陳懇雖未承亟解之恩猶獲長暇之許且感且惶冒上辭單顒俟兪音千萬匪意遽降封還之命莫非臣忱誠淺簿未能上孚仁天而然也惶隕抑塞罔知攸措狗馬賤疾乍愈旋劇昏暈迷瞀阧倍於前以此病狀虛縻重任萬萬無望中書政事之堂豈賤臣養病之坊而殿下必欲使病未轉動昏無省覺之人置之百僚之上任之匡弼之職誠未知何所取哉臣身之廉恥物議唾罵猶屬細故國事之狼狽朝體之苟簡豈不大可懼哉顧今金甌新卜而造朝之期尙遠鼎席猶虛而廟務之責無人則此時丐免雖涉未安目下情病實無陳力之勢理務之計充位而已虛銜而已閑司漫局猶不宜如此況玆三司之職關係何如而緣臣蹲冒無一毫裨益之方有百事委屬之歎臣何敢只顧占便之細嫌不念體國之大義一味尸素不圖所以自處之道乎病枕悚蹙不知所出玆敢冒死號籲伏乞聖慈俯垂憐察亟遞臣本兼諸任仍許長暇俾得及時調治以延殘喘臣當歌詠天地父母終始生成之澤以圖生隕死結涓埃塵札之報焉云云答曰省箚具悉卿懇第一奏感卿體國之誠勝於惜軀至有漱滌之諭此所以昨筵對卿申言之也第二奏特推敬禮之義俾開一條路逕此又所以收禁之請不禁也一則庸言之謹也二則敬大臣也豈知卿於先退之後乃有李敬一等無狀不誠之悖擧哉緣是領府遜荒承宣竄逐而以伊日一堂雍容之會翻成無風之浪甚是咄歎處卿之未覩先景者宜惑辭敎與處分之顚倒略及事實如右卿須安心俟間視事仍傳曰此批答遣史傳諭
정조 18년
甲寅四月三十日午時上御重熙堂京畿監司都承旨入侍時行都承旨鄭大容記事官鄭文始編修官安經心記注官金良倜京畿監司徐龍輔以次進伏上命書傳敎曰日次儒生殿講時略粗儒生及製述三中三下儒生依榜目書下分等捧傳旨上敎龍輔曰衿川官舍從略速速訖役可也命大容書公事判付仍命退諸臣以次退出
정조 18년
行都承旨鄭大容坐直左承旨權裕在外右承旨李勉競坐直左副承旨洪義浩坐右副承旨李魯述在外同副承旨徐配修坐注書鄭文始仕一員未差假注書李允謙仕直事變假注書曺錫中仕
정조 18년
李勉競啓曰大司憲李鼎揆執義洪樂淵掌令李日運李景溟持平曺喜有在外持平鄭最成牌招啓辭未下監察茶時之意敢啓傳曰知道
정조 18년
李勉競啓曰御營廳將官來言本廳軍兵日次私習云矣敢啓傳曰知道
정조 18년
傳于鄭大容曰宮享之臨時命攝有所自量而然今日傳香之後必無强行省器省牲矣膈氣如期而發夜來越添欲爲旌止無以伸禮病裏缺然惟有如不祭之思傳香承旨馳詣景慕宮夏享大祭所奉審摘奸以來以此意傳于獻官體予此意一依親享時儀節切勿怠忽事俾各知悉
정조 18년
洪義浩啓曰藥房提調洪檍副提調鄭大容爲承候來詣請對矣傳曰近日所進童便連飮而又自昨夜越添香橘亦多煎服此甚便捷不必議定湯藥卿等退去
정조 18년
以領議政洪樂性初度呈辭傳于鄭大容曰酬應難矣之意遣承旨傳諭
정조 18년
鄭大容啓曰領議政洪樂性傳諭何承旨進去乎敢稟傳曰坐直下位承旨進去
정조 18년
洪義浩啓曰藥房都提調洪樂性提調洪檍副提調鄭大容爲承候來待矣傳曰今因酬應稍歇之餘不無升意召接不但難强旣有口傳下敎豈可食言乎卿等早爲退去
정조 18년
傳于洪義浩曰昨日因膈氣不得酬應矣吏判批下與參議牌招開政
정조 18년
洪義浩啓曰吏曹判書李致中牌不進推考傳旨今方捧入而開政命下之後已至經宿如是遞牌不卽擧行事甚未安更卽牌招何如傳曰允
정조 18년
洪義浩啓曰吏曹判書李致中再牌不進推考傳旨今方捧入而開政命下之後連事違牌無意承膺事體所在萬萬未安所當更請牌招而係是一日三牌何以爲之敢稟傳曰此時如是違牌致煩酬應分義豈然從重推考仍以前牌申飭斯速承膺違牌勿爲呼望牌去來卽爲知入
정조 18년
傳于洪義浩曰承旨前望單子入之
정조 18년
傳于洪義浩曰新除授承旨待下批牌招
정조 18년
承旨前望單子入之權裕李魯述徐配修落點
정조 18년
鄭大容啓曰新除授左承旨權裕時在京畿利川地右副承旨李魯述時在驪州地竝斯速乘馹上來事下諭何如傳曰允
정조 18년
洪義浩啓曰新除授承旨李魯述方在罷散中何以爲之敢稟傳曰敍用
정조 18년
兵曹口傳政事副司直尹㬦
정조 18년
洪義浩以吏曹言啓曰今此宗廟各陵殿宮園墓端午祭官當爲磨鍊而老病公故外實無推移分排之路依近例刑官及司饔院官員通瀜塡差以入之意敢啓傳曰知道典祀官各別擇差抄啓文臣及未通淸中應爲堂錄人時任翰注通瀜塡差而贊者亦以參下抄啓槐院有地處者塡差可也
정조 18년
鄭大容以司饔院監饍提調意啓曰鷹師貢人等呼訴內京貿山雉今已垂乏將無以推移封進云依前傳敎定式今日爲始各殿宮日下生雉以活鷄全數代封之意敢啓傳曰知道
정조 18년
吏曹判書李致中疏曰伏以臣才本庸下年又衰邁擬諸百爲無一攸當幸際聖明之世厚沐陶甄之化遞屆七耋之齡裒然八座之班區區志願已爲滿足策勵衰朽之駑質奔走冗散之末班少效埍埃之酬報此臣餘年之所期至於淸官峻選非臣夢想攸到今此冢宰新命何爲而及於臣也臣聞命驚惶五內失守不知所以自措也噫朝家用人孰非掄揀而天官之長最爲難愼試之以踐歷驗之以名實遴選之嚴從古已然或以本曹之參佐爲其階梯成以經筵之通擬定其序次臣於是職俱非曾經旣無踐歷又乏名實而猝然遽擬於冢宰之望歷數朝紳未有如臣之比者當初廟剡之謬已駭聽聞而臣心之震懍驚惑有不可言因此而厚招疑謗臣固處而無辨飽經嗤笑臣又受而不辭至登喉院之啓指爲召災之端可見公議之攸同實爲切至確論每一追恩面騂背汗今因賤名之尙在薦單乃有誤恩之特加點下前之擬之旣歸其謬今之授之乃因其擬則臣之厚被人言已在叨冒之前今於恩除之下豈有去就之可論哉此不待臣言之畢而仰惟聖明必有處之夫人臣事君廉義爲重雖在庶僚不可放倒臣於銓地一步旣有鐵限千重雖欲貪慕寵榮冒沒趨承其於四維之壞了何哉至若神精衰朽而無振勵之望聞見謏陋而昧政注之法俱非臣假飭之辭而臣旣不以見職自居此亦未暇煩陳情踪如右守株難變寧被方命之誅實無進身之路召牌之下屢犯違傲飭敎截嚴悚蹙轉深玆敢披瀝肝血仰籲於天地父母之前伏乞聖明俯賜鑑諒將臣新授職名亟行刊改仍命選部勿復照擬於銓望以重官方以安賤分千萬幸甚臣無任云云答曰省疏具悉新除無異特除卿其勿辭入來開政
정조 18년
行都承旨鄭大容坐直左承旨權裕在外右承旨李勉兢坐左副承旨洪義浩坐直右副承旨李魯述在外同副承旨徐配修坐注書鄭文始差祭一員未差假注書李允謙仕直李致祜仕事變假注書韓致重仕
정조 18년
洪義浩以都摠府言啓曰今日入直內三廳武兼禁軍及軍兵等中日習射請出標信傳曰知道
정조 18년
徐配修啓曰大司憲李鼎揆執義洪樂淵掌令李日運李景溟持平曺喜有持平鄭最成牌招啓辭未下監察茶時之意敢啓傳曰知道
정조 18년
洪義浩啓曰藥房都提調洪藥性提調洪檍副提調鄭大容爲承候來詣請對矣傳曰朝氣不若昨氣晩後又後稍勝蓋因昨夜酬應而然今日欲爲靜處降氣卿等卽爲退去
정조 18년
李勉兢啓曰判府事朴宗岳爲承候來詣請對矣傳曰卿之事未可知金判府昨日擧措尤爲慨然此等處無非添劇之端須卽退去
정조 18년
前事變假注書韓致重書啓臣敬奉聖敎馳往傳諭于西部龍山坊兄弟井契領府事蔡濟恭所住處則以爲伏聞有口傳下敎於藥房內閣下情不勝焦煎悚惶他不暇顧今方馳往崇禮門外待城門開將赴候班云臣亦隨入之意敢啓傳曰知道
정조 18년
鄭大容啓曰原任提學蔡濟恭原任直提學金憙與諸閣臣爲承候來詣請對矣傳曰領府入來後旣有召接之命今日果難强作姑爲退去
정조 18년
注書鄭文始差祭代以李致祜爲假注書
정조 18년
曺錫中差祭代以韓致重爲事變假注書
정조 18년
李勉兢啓曰假注書李致祜事變假注書韓致重時無職名令該曹竝依例付軍職冠帶常仕何如傳曰允
정조 18년
敦諭議政府右議政李秉模有取於卿者非地望也非文華也亦非經綸材諝也張公道解民慍肅綱維淸化理孰非承佐之責而振渙爲華百揆共貞卽今日急務之先須使有力量見識者當之庶能濟事瞋目語難非眞箇力量鉤深索隱非眞箇見識也卿之事予二十年餘未始見枉己而徇物未曾聞刓方而合圖規模不踰寸尺茶飯不離經史此予所以有取於卿而曰篤不忘者也文衡冢宰卿之傳家舊物而未暇歷試者尤可見注意也久卿須體予此意勿庸過加辭巽待交龜卽日登道補予不逮對揚康濟之功乃傳曰此敦諭遣史官傳史官傳諭于右議政
정조 18년
李勉兢以兵曹言啓曰本曹郞廳八員內正郞安經心兼史進尹魯東洪大協佐郞崔時淳洪受浩李元八俱爲差祭柳憲周內司入直正郞康聖翊在外未肅拜外司上直他無推移之道在外正郞今姑改差其代令該曹口傳差出以爲上直之地何如傳曰兼史安經心相換可也
정조 18년
吏曹口傳政事兵曹正郞安經心禮曹佐郞李夤相換
정조 18년
洪義浩以吏曹言啓曰今此端午祭獻官大祝中時無職名人員令該曹口傳付軍職何如傳曰允
정조 18년
洪義浩以義禁府言啓曰抄啓文臣柳台佐令該府刻期拿來後草記事命下矣柳台佐今方拿囚之意敢啓傳曰分揀放送可也
정조 18년
行都承旨鄭大容坐直左承旨權裕在外右承旨李勉競坐直左副承旨洪義浩坐右副承旨李魯述在外同副承旨徐配修坐注書鄭文始差祭一員未差假注書李允謙仕直李致祜仕事變假注書韓致重仕
정조 18년
徐配修啓曰藥房都提調洪樂性提調洪檍副提調鄭大容爲承候來詣請對矣傳曰入侍
정조 18년
鄭大容啓曰原任提學蔡濟恭原任直提學金憙與諸閣臣爲承候來詣請對矣傳曰入侍
정조 18년
李勉兢啓曰判府事朴宗岳爲承候來詣請對矣傳曰入侍
정조 18년
李勉兢啓曰平安道老人啓本纔已啓下矣政官牌招開政下批之地何如傳曰允
정조 18년
洪義浩啓曰吏曹判書李致中牌不進推考傳旨今方捧入而老人加資下批一時爲急如是遞牌不卽擧行事甚未安更卽牌招何如傳曰允
정조 18년
洪義浩啓曰吏曹判書李致中再牌不進推考傳旨今方捧入而連事遞召終不承膺老職下批無以擧行所當更請牌招而係是一日三牌何以爲之敦稟傳曰參議只推牌招
정조 18년
鄭大容以弘文館言啓曰本館下番連日闕直事甚未安今日政新除授玉堂待下批仍卽牌招何如傳曰允
정조 18년
有政吏批判書李致中牌不進參判丁範祖在外參議金履翼進行都承旨鄭大容進啓曰判書李致中牌招不進參判丁範祖在外未肅拜小臣獨政未安何以爲之敢稟傳曰只出孥任以柳焵爲大司諫韓光植爲修撰玄重祚爲玄風縣監安經心爲承文判校
정조 18년
兵批判書鄭昌順參判洪聖淵病參議尹長烈入直進參知朴聖泰病右承旨李勉兢進副司直單崔獻重副司果單韓光植
정조 18년
甲寅五月初三日午時上御便殿藥房時原任大臣閣臣承候入侍時都提調洪樂性提調洪檍副提調鄭大容右承旨李勉兢假注書李允謙記注官曺亨壽金良倜領府事蔡濟恭判府事朴宗岳金憙一提學鄭民始檢校直提學金載瓚徐鼎修檢校直閣徐榮輔南公轍待敎李存秀以次進伏訖樂性等進前曰日間膈間往來之候若何上曰連進香橋之屬自昨夜雖似少勝以今神氣果難酬應而卿等連日入來老人之勞苦多矣有難又使退去故强力召接矣樂性等曰聖候漸臻平復不勝萬幸而膈氣已至多日不可議定湯劑臣等旣已登對暫許諸御醫入診之地區區顒祝上曰茶飮足矣何必湯劑爲也樂性曰昏眩近日尤甚尋常動作亦必須人三事重任斷無冒據之望故日前呈辭實非矯飾而適値王候欠和之時承候爲急不得已還撤辭單冒沒登筵而陳力就列更無其望特許休退千萬祈懇矣上曰見今別無事故何必無中生有臥閤論道亦何妨乎須勿更言濟恭曰臣於頃日擅出江外罪戾已多伏況聖體有不安節而十里之地未卽承聞飭諭之後始乃趨造尤切惶蹙之忱矣上曰事勢無怪其然而此後事別無他語卿若在京第予病可瘳卿若出外病又如前予病之進退惟在卿身之去留以此知之也勉兢曰平安道老人啓本待啓下卽當下批而更有日昨政命姑待政官之入來擧行乎上曰依例啓辭出牌可也仍命退諸臣以次退出
정조 18년
行都承旨鄭大容坐左承旨李勉兢坐右承旨洪義浩坐直左副承旨李羽晉差祭右副承旨徐有秉坐同副承旨徐配修坐直注書鄭文始差祭一員未差假注書李允謙仕李致祜仕直事變假注書韓致重仕
정조 18년
藥房提調洪檍副提調鄭大容啓曰伏未審夜間聖體若何寢睡水剌之節何如膈間往來之候亦何如臣等率諸御醫趁早入診詳察聖候爲宜臣等不任區區伏慮敢來問安竝此仰稟答曰知道膈氣比昨差勝卿等不必入侍矣
정조 18년
李勉兢啓曰來初五日朝參日次矣敢稟傳曰停
정조 18년
李勉兢啓曰禁衛大將李漢豐以永陵端午祭獻官今方受香出去矣所佩命召及兼帶右邊捕盜大將命召大將牌傳令牌來請還納何以爲之而將兵之任不可一刻無摠察之人捕將則在前有他邊大將兼察之例何以爲之敢稟傳曰仍佩往來都提調摠察他邊大將兼察
정조 18년
李勉兢啓曰禁衛大將都提調摠察右邊捕盜大將他邊大將兼察事命下矣左邊捕盜大將趙圭鎭卽爲牌招聽傳敎而在前如此之時有都提調命招之例有從事官發牌聽傳敎之例今番則何以爲之乎敢稟傳曰允從事官發牌
정조 18년
洪義浩啓曰吏曹判書李致中特敎申飭前牌催促之下謂有情勢已至經宿終不承膺事體所在萬萬未安從重推考何如傳曰允
정조 18년
徐配修啓曰大司憲李鼎揆執義洪樂淵掌令李日運李景溟持平曺喜有在外持平鄭㝡成牌招啓辭未下監察茶時之意敢啓傳曰知道
정조 18년
洪義浩啓曰卽者瓦暑官員來言明日各殿宮方甎進獻時提調當爲着署而本署時無提調無以擧行云令該曹口傳差出以爲擧行之地何如傳曰允
정조 18년
徐配修啓曰合辭方張之時兩司無詣臺之員事甚未安除在外外未肅拜人員竝卽牌招何如傳曰允詞訟不可數遞刑曹參判柳焵仍任
정조 18년
傳于李勉兢曰廟務之積滯莫如近日可以回啓者次對鱗次這卽草記回啓每欲定式而未果事關民事則雖於此月坐齋之時未嘗不酬應況自下稟覆之事乎又況廟堂草記乎此後如有民事之可以趁時稟處者雖値齋日皆以草記回啓之意言于廟堂仍令定式以重民事
정조 18년
傳于徐配修曰左副承旨同副承旨入侍
정조 18년
承旨前望單子入之李羽晉徐有秉落點
정조 18년
洪義浩啓曰方甎進獻該署時無提調無以擧行而昨日政事不爲差出事體所在極爲疎忽當該政官從重推考何如傳曰此等微細之事不能如例擧行以致煩稟者極爲駭然大抵近來事凡係體貌邊一倂闊略爲主昨政何故留窠有此酬應乎堂堂政曹只有單參議一人殆涉非此莫可擧行又爲駭然當該銓官先罷禁推傳旨捧入參判之許久在鄕作一權減之窠姑爲許遞禁推其代前望單子入之
정조 18년
吏曹參判前望單子入之洪明浩落點
정조 18년
洪義浩啓曰卽者吏曹郞廳來言瓦署提調口傳差出事命下而判書參判未肅拜參議未差不得擧行云何以爲之敢稟傳曰判書參判牌招
정조 18년
洪義浩啓曰吏曹判書李致中牌不進推考傳旨今方捧入而瓦署提調口傳差出旣有成命如是違牌事甚未安更卽牌招何如傳曰允
정조 18년
洪義浩啓曰吏曹判書李致中再牌不進推考傳旨今方捧入而成命之下如是違牌不卽擧行事體所在誠極未安所當更請牌招而係是一日三牌何以爲之敢稟傳曰更爲牌招